Hundredvis af personer, der enten er syge, gravide eller nybagte forældre, vil også blive økonomisk ramt, når regeringen og DF fremover vil stille krav om, at de skal have opholdt sig i Danmark eller et andet EU-land i syv ud af otte år, før de er berettiget til dagpenge.

Et nyt opholdskrav betyder, at man mister sin ret til dagpenge, hvis man har boet i lande uden for EU i mere end et år inden for de seneste 8 år. De nye regler indfases frem mod 2023, hvor op mod 1.400 personer på et tidspunkt vil blive frataget de syge- eller barselsdagpenge, de i dag ville være berettiget til.

Det viser et svar fra Beskæftigelsesministeriet, der skønner, at der hvert år fra 2019 til 2023 vil være mellem 120 og 360 fuldtidspersoner, der i stedet skal søge den markant lavere integrationsydelse, fordi de med de nye regler ikke længere har ret til syge- eller barselsdagpenge. Fuldtidspersoner kan dække over flere personer, så det faktiske antal kan altså være højere end de 1.400.